POTPOURRI: Stukkies sal weer hul lê kry | Netwerk24
POTPOURRI: Stukkies sal weer hul lê kry
Deur Karin Muller 24 Junie 2020 06:04
"Waaroor gaan ek hierdie week skryf, kollega?" vra ek en wag op 'n reaksie.
"Write about motivation."
"Or the lack thereof," sê sy laggend.
Dit is asof dinge ná grendeltyd nie lekker in plek wil val nie. Die legkaartstukkies lê uitgestrooi en die prentjie is soek.
Wanneer ek werklik aan niks kan dink om te skryf nie, gaan drentel ek in die winkels rond. Daar is gewoonlik iemand wat iets sê of doen om my te laat glimlag of iets prikkel om oor te skryf.
Ek het gister deur 'n paar winkels gestap. 'n Mens sukkel so om die masker oor jou ore te hou, jou bril te ontwasem en jou hande te ontsmet dat daar nie kans vir inspirasie is nie.
Ek het die aftog geblaas en besluit om by my kollega aan te klop.
"You know that means I'll have to write hundreds of words about not having some­thing to write about."
Sy skater. "It sounds like work."
Totdat die legkaart se prentjie terug is op sy plek en die stukkies weer in mekaar begin pas, is dit waarskynlik hoe dit vir ons sal voel. Vir die meeste van ons. Half doelloos. Half ongemotiveerd. Half uit roetine uit.
Ja, daar is baie om voor dankbaar te wees. Ja, iewers gaan alles weer in plek val. Ja, iewers gaan die virus plek maak vir die wêreld om ons. Vir die meeste van ons.